钦定古今图书集成/明伦汇编/官常典/第303卷 > 廖纪
## 钦定古今图书集成/明伦汇编/官常典/第303卷 > 廖纪

按《明外史》本传：“纪字时陈，东光人。举弘治三年进士，
授考功主事，屡迁文选郎中。正德中，历工部右侍郎，
提督易州山厂，羡金无所私，籍于官，迁吏部左、右侍
郎。世宗立，拜南京吏部尚书，调兵部，参赞机务，被论
解职。嘉靖三年，大礼议既定，吏部尚书杨旦赴召，道
劾张璁、桂萼奸邪。璁、萼之党陈洸遂劾旦而荐纪。帝”
即罢旦，以纪代之。纪疏辞，言：“臣年已七十，精力不如
乔宇，聪明不如杨旦。”帝优诏不许。时宇、旦方为帝所
恶，而纪顾称之，时论以此多纪。光禄署丞何渊请建
世室，祀兴献帝，下廷议，纪等执不可。帝弗从。纪力诤
曰：“渊所言干君臣之分，乱昭穆之伦，蔑祖宗之制。臣
谨昧死请罢勿议。”不纳。会廷臣多诤者，议竟寝。已，条
奏三事，其末言人材当惜，谓：“正德之季，宗社几危，议
者但知平定逆藩之功，而不知保护京师之力。自陛
下继统，老成接踵。去新进连茹登，以出位喜事为贤，
以凌分犯礼为贵。数年之间，人才渐不足用。伏望陛
下于昔年致仕大臣，念其保护之勋，量行召用。其他
降职、除名、遣戍者，使”得以才自效。帝但纳其正士风、
《重守令》二事而已。三边总督杨一清召还内阁，璁等
欲起王琼，纪推彭泽、王守仁。帝不允。复以邓璋、王宪
名上，竟用宪。纪因言：“臣所推皆人望，而席书谓臣内
顺相，臣，外制台谏。夫推用人才，臣部职也。今举朝所
不敢言、不敢为者，书率攘臂言之为之，其才过臣远
甚。请罢臣而用书。”帝慰谕纪。五年正月，御史张衮、喻
茂坚、朱实昌以《世庙》礼成，请宥议礼得罪诸臣。璁、萼
亦以为请，章俱下吏部。纪等列上四十七人，卒报罢。
御史魏有本以劾郭勋救马永谪官。给事中沈汉等
论救。帝不听。纪从容为言，且荐永及杨锐。帝纳之。有
本得无谪。纪在南都，持议与璁合，坐是劾罢璁辈引
助。已而纪自以先达，示不附丽，间与抵牾，璁辈亦不
喜。因年老，数称病乞归，许之去。初，《献皇实录》成，加太
子太保。至是进少保，赐敕乘传。夫廪视故事有加。卒，
赠太保，谥僖靖。